《盘道寺》
清代·赵春熙

石磴十八盘，盘盘下天半。窄不得连骑，高欲回飞翰。

如何古殿宇，撑起崩云断。上仰万仞梯，下窥百尺涧。

癯僧不自危，转为劳人患。石窦引清泉，药苗堆短案。

意仿赵州茶，且坐挥征汗。万岫苍翠环，千章森绿暗。

一线露天痕，浮青怯仰瞰。树杪转行人，旋磨蚁零乱。

藉非稍息肩，颠蹶将遗憾。始信天地仁，低昂倏改换。

平衍地数弓，乃在㟏岈畔。更假涓滴流，暍暑资清灌。

无险不能夷，求安须历难。敢以片刻间，前途弛负担。

努力复振衣，登峰拟转盼。

作者简介：赵春熙，字缉于，别号陆门山樵，易州人。诸生。有《双琴堂诗集》。